b"\n_START_ARTICLE_\nJulius Wagner-Jauregg\n_START_SECTION_\nBiografia\n_START_PARAGRAPH_\nVa n\xc3\xa9ixer el 7 de mar\xc3\xa7 de 1857 a la ciutat de Wels, situada en aquells moments a l'Imperi austrohongar\xc3\xa8s i que avui en dia forma part de l'estat austr\xc3\xadac d'Alta \xc3\x80ustria. Va estudiar medicina a la Universitat de Viena entre 1874 i 1880 i, despr\xc3\xa9s d'obtenir la llicenciatura, va ser ajudant de la c\xc3\xa0tedra de patologia entre 1881 i 1882, i de psiquiatria entre 1883 i 1889. L'any 1885 va obtenir el doctorat en neurologia i psiquiatria a la Universitat de Viena. Fou professor de psiquiatria i neurologia a la Universitat de Graz entre 1889 i 1893, any que va esdevenir catedr\xc3\xa0tic de psiquiatria de la Universitat de Viena, on va exercir fins al 1928. _NEWLINE_Mor\xc3\xad el 27 de setembre de 1940 a la ciutat de Viena, en aquells moments sota l'ocupaci\xc3\xb3 de l'Alemanya nazi.\n_START_SECTION_\nRecerca cient\xc3\xadfica\n_START_PARAGRAPH_\nVa realitzar un gran nombre de treballs sobre la funci\xc3\xb3 dels nervis estimulants card\xc3\xadacs, sobre la fisiologia i patologia de la gl\xc3\xa0ndula tiroide aix\xc3\xad com sobre l'enfocament m\xc3\xa8dico-forense de la psiquiatria. Va desenvolupar un tractament del goll mitjan\xc3\xa7ant l'administraci\xc3\xb3 de iode i va estudiar tamb\xc3\xa9 el tractament de la psicosi i l'hipotiro\xc3\xafdisme, que va tractar amb preparats de la gl\xc3\xa0ndula tiroide. _NEWLINE_\xc3\x89s el fundador de la piroter\xc3\xa0pia, m\xc3\xa8tode consistent a provocar quadres febrils en malalts, una ter\xc3\xa0pia que va resultar efica\xc3\xa7 en la par\xc3\xa0lisi general progressiva produ\xc3\xafda per la s\xc3\xadfilis. L'any 1917 despr\xc3\xa9s de trenta anys d'haver observat per primera vegada que els pacients de par\xc3\xa0lisis sifil\xc3\xadtica milloraven quan sofrien febre va emprar el par\xc3\xa0sit Plasmodium, causant de la mal\xc3\xa0ria, com a font productora de febre per a guarir la par\xc3\xa0lisi general progressiva. Aquesta revolucion\xc3\xa0ria t\xc3\xa8cnica va ser acceptada aviat i aplicada de forma general a altres malalties. _NEWLINE_L'any 1927 fou guardonat amb el Premi Nobel de Medicina o Fisiologia per les seves investigacions sobre la mal\xc3\xa0ria."